## La Policia de la Generalitat activa un operatiu de vigilància especial durant les festes de Nadal

*** L’operatiu comptarà amb un total de 300 efectius desplegats en les tres províncies de la Comunitat Valenciana**

La Unitat de Policia Nacional adscrita a la Comunitat Valenciana ha activat un operatiu especial per a dur a terme inspeccions en bars, discoteques i altres locals d’oci, així com en les àrees comercials, en les estacions de la xarxa Metrovalencia i el Tram per a verificar l’aforament i comprovar que complixen amb la llei d’espectacles durant les celebracions de Nadal, Cap d’Any i Reis.

L’operatiu comptarà amb un total de 300 efectius desplegats en les tres províncies de la Comunitat Valenciana durant els principals dies festius.

A més d’estes inspeccions, s’incrementarà la vigilància en zones d’esplai i vies públiques en col·laboració amb altres forces i cossos de seguretat amb l’objectiu de garantir la seguretat ciutadana davant l’augment de desplaçaments i activitats extraordinàries.

La Direcció General d’Interior va remetre el mes de novembre passat una circular a tots els ajuntaments de la Comunitat Valenciana per a informar sobre les condicions i requisits necessaris per a l’organització d’esdeveniments i celebracions extraordinàries per Nadal, Cap d’Any i Reis. En este sentit, les policies locals, en coordinació amb la Unitat Adscrita de la Policia Nacional en la Comunitat Valenciana, també realitzaran inspeccions específiques per a controlar estos esdeveniments.

Entre les principals activitats de l’operatiu, la Policia de la Generalitat se centrarà a comprovar el compliment de les condicions dels locals autoritzats, inspeccionar festes no autoritzades o sense llicència, verificar aforaments i horaris, i controlar la venda d’alcohol a menors, entre altres.

Fecha: 21/12/2024